A határozat elfogadásához **egyszerű többség** szükséges

**Előterjesztés**

***9. számú napirendi ponthoz***

**Mórágy Község Önkormányzata Képviselő-testületének 2016. szeptember**

**16. napján tartandó rendes ülésére**

**Tárgy: ASP rendszerhez történő csatlakozás érdekében pályázat benyújtása**

**Előterjesztő és előadó:** Glöckner Henrik polgármester

**Az előterjesztést készítette:** Bakó Józsefné jegyző

**A törvényességi ellenőrzést végezte:** Bakó Józsefné jegyző

Tisztelt Képviselőtestület!

2016. augusztus 31-én a Magyar Közlönyben kihirdetésre került a 257/2016. (VIII.31.) Kormányrendelet, amely az egységesített önkormányzati elektronikus ügyviteli megoldások bevezetésére kötelezi az önkormányzatokat, az egyes települési önkormányzatok ASP központhoz történő csatlakozásának megvalósításával. A Belügyminisztérium és az országos önkormányzati érdekszövetségek a tárca kezdeményezésére egyeztettek az önkormányzatok gazdálkodásához, adózásához számítógépes támogatást nyújtó ASP rendszer bevezetésének ütemezéséről, a csatlakozás várható feltételeiről.

A tervek szerint az ASP 2.0 csatlakozások három ütemben történhetnek meg: az első ütemben, 2017. január 1-jéig azon önálló hivatalt alkotó önkormányzatok csatlakoznak a gazdálkodási és önkormányzati adó rendszerhez, amelyek 5000 fő alatti települések, illetve azok az önkormányzatok, amelyek közös hivatalt alkotnak és egyik település sem nagyobb, mint 5000 fő és ahol az önkormányzat rendelkezik megfelelő adatátviteli sebességgel.

A második ütemben, 2017. október 1-jéig az önkormányzati adó rendszerhez csatlakozik valamennyi önkormányzat.

A harmadik ütemben 2018. január 1-jéig az önkormányzati ASP rendszer valamennyi szakrendszeréhez csatlakozik az összes önkormányzat. A projekt keretében, a csatlakozásra való felkészülés biztosítására az önkormányzatok számára 8,5 milliárd forint keretösszeg áll rendelkezésre.

A 2017-es év elejétől folyamatosan bevezetésre kerül az alkalmazás szolgáltató rendszer, angol nevén Application Service Provider (a továbbiakban ASP).

Az elektronikus közigazgatás kiterjesztésének egyik lényegi eleme az önkormányzatoknál folyó, lényegében a teljes lakosságot érintő közigazgatási munka informatikai eszközökkel történő támogatása. Az önkormányzati feladatellátás egységességének biztosítása, az ország pénzügyi stabilitásának megőrzése érdekében a feladatellátáshoz az állam biztosít központi információs rendszer szintű támogatást.

Az ASP technológia alkalmazására, az önkormányzati ASP központhoz történő csatlakozásokra már sor került egy, az önkormányzatok önkéntes részvételén alapuló kormányrendelet alapján. Az önkormányzatok egy részének önkéntes csatlakozása és a feladattámogatáshoz szükséges fejlesztések megvalósításának első szakasza uniós támogatással történt a közép-magyarországi régióban, egyrészt az EKOP-2.1.25 kiemelt projekt keretében, másrészt egy csatlakozási pályázat keretében.

Az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény rendelkezései alapján az elektronikus ügyintézésre kötelezett szerveknek – így az önkormányzatoknak is – legkésőbb 2018. január elsejétől biztosítaniuk kell a törvényben előírtak szerint (25. §) az e-ügyintézés lehetőségét. Az állam által ingyenesen biztosított önkormányzati ASP rendszer ezeket a képességeket az önkormányzatnál – rendszercsatlakozás esetén – megteremti.

Az ASP technológia segítségével történő önkormányzati feladatellátás-támogatás kiterjesztése két lépcsőben valósul meg:

a) az önkormányzatok önkéntes részvételével (ASP1 projekt);

b) az önkormányzatok kötelező részvételével, országos kiterjesztés (ASP 2.0 projekt).

Az új törvényi és kormányrendeleti szabályozás ennek a technológiának az országos kiterjesztését célozza úgy, hogy most már kötelezővé teszi az önkormányzatok számára a csatlakozást.

Magyarország helyi önkormányzatairól szóló 2011. évi CLXXXIX. törvény (a továbbiakban Mötv.) az alábbi, 2016. július 01. napjától hatályos, 114. §-szal egészült ki:

(1) A helyi önkormányzat a pénzügyi, ügyviteli, ügyintézési és egyéb alapvető feladatok egységes szabályok szerinti elvégzését, átláthatóságát biztosító - az állami informatikai rendszerrel összekapcsolható - informatikai rendszert működtet, amely a folyamatos pénzügyi állami ellenőrzés eszközeként is szolgál.

(2) **A helyi önkormányzat** - egyes kötelező feladatainak informatikai támogatása céljából - **csatlakozik a helyi önkormányzatok feladatellátását támogató, számítástechnikai hálózaton keresztül távoli alkalmazásszolgáltatást nyújtó, az állam által biztosított, elektronikus információs rendszerhez (a továbbiakban: önkormányzati ASP rendszer). A csatlakozás módját, végső határidejét és az önkormányzati ASP rendszer szakrendszereit kormányrendelet határozza meg.**

(3) A helyi önkormányzat az önkormányzati ASP rendszer által biztosított szakrendszeri feladatainak informatikai támogatására szerződést a csatlakozás végső időpontját követő időtartamra nem köthet.

(4) A Kormány rendeletében kijelölt szerv az önkormányzati eladósodási folyamatok megindulásának felismerése és megakadályozása, a közpénzek önkormányzati felhasználása, a feladatfinanszírozás és a likviditási helyzet folyamatos nyomon követése céljából, a helyi önkormányzat gazdálkodási feladatainak támogatása és a folyamatos állami pénzügyi ellenőrzés feltételeinek biztosítása érdekében adattárházat (a továbbiakban: önkormányzati adattárház) üzemeltet.

A projekt az önkormányzatok belső működése támogatásának és az elektronikus ügyintézési szolgáltatások nyújtásának megvalósítására fókuszál. A Közép-magyarországi régióban indított fejlesztés hosszú távú célja, hogy a csatlakozó önkormányzatok számára megteremtse az alapjait egy azonos eljárási alapokon nyugvó, költséghatékony informatikai rendszernek.

Az önkormányzatok az ASP központ jóvoltából jelentős saját beruházás nélkül használhatnak folyamatos üzletmenetet támogató szakrendszeri szolgáltatásokat, amelyek karbantartása központilag biztosított. Ez lehetővé teszi, hogy a jogszabályi változások informatikai követése is külön befektetés nélkül, gyorsan megvalósuljon.

A fejlesztésnek köszönhetően az ügyintézők könnyebben tehetnek eleget adatszolgáltatási kötelezettségeiknek, továbbá hozzáférhetnek a központi nyilvántartások adataihoz is. A szakrendszerek integrációjával megszüntethetőek az ügyviteli és az adminisztrációs párhuzamosságok, ezáltal csökkenthetők az eljárási költségek is. A projekt módszertani támogatását és az operatív projektvezetést a KIFÜ látja el

A Belügyminisztérium, a Magyar Államkincstár, a Kincsinfo Kincstári Informatikai Nonprofit Kft., a Nemzeti Infokommunikációs Szolgáltató Zrt. és a Kormányzati Informatikai Fejlesztési Ügynökség (KIFÜ) alkotta konzorcium 2,8 milliárd forintos projekt célja a legkorszerűbb e-közigazgatási megoldásokra építve egy alkalmazásszolgáltató központ (ASP) létrehozása

Az önkormányzati ASP rendszer elemei:

1. szakrendszerek
2. keretrendszer
3. támogató rendszerek, és
4. a Mötv. 114. § (4) bekezdése szerinti önkormányzati adattárház

Az önkormányzati ASP rendszer szakrendszerei:

1. iratkezelő rendszer
2. önkormányzati települési portál rendszer
3. az elektronikus ügyintézési portál, ide értve az elektronikus űrlap-szolgáltatást
4. gazdálkodási rendszer
5. ingatlanvagyon-kataszter rendszer
6. önkormányzati adó rendszerű
7. ipar- és kereskedelmi rendszer

A keretrendszer a szakrendszerek számára egységes felületet és hozzáférést, az egységes felhasználó-, és jogosultságkezelést, valamint a rendszerszintű menedzsment funkciók elérését biztosítja.

A helyi önkormányzati ASP rendszer alapinfrastruktúra üzemeltetője a NISZ Zrt.

**A helyi önkormányzat az önkormányzati ASP rendszerhez:**

1. a keretrendszer és a szakrendszerek igénybevételével (a továbbiakban rendszercsatlakozás) /erre van most pályázati lehetőség) VAGY
2. az önkormányzati ASP rendszer által támogatott feladatok önálló informatikai támogatása mellett – az önkormányzati adattárház számára adatok átadását lehetővé tevő **interfész** kiépítésével csatlakozhat. (utóbbit nem támogatja pályázat, az az önkormányzat teljes költsége)

Az **önkormányzati adó** rendszer esetében csak rendszercsatlakozásnak van helye valamennyi helyi önkormányzat esetében.

Az ASP rendszerhez való csatlakozást megelőzően a helyi önkormányzat **szolgáltatási szerződést** köt a Magyar Államkincstárral.

Az önkormányzatok az ASP szakrendszerek optimális működtetése érdekében eszközbeszerzésre, működésfejlesztésre, belső szabályzataik kialakítására, az adatminőség javítására fordíthatják a támogatást.

A Korm. rendelet 4. mellékletében sorolja fel a 2017. január 1-jéig csatlakozásra kötelezett települési önkormányzatokat, amely értelmében Bátaapáti Közös Önkormányzati Hivatalhoz tartozó települési Önkormányzatok (Bátaapáti, Cikó és Mórágy ) is csatlakozni kötelesek az ASP rendszer gazdálkodási és adó szakrendszeréhez.

A csatlakozás során a települési önkormányzatoknál felmerülő egyes feladatok költségeinek támogatására van lehetőség a KÖFOP-1.2.1-VEKOP-16 kódszámú „Csatlakozási konstrukció az önkormányzati ASP rendszer országos kiterjesztéséhez” című projekt felhívásban foglalt feltételek szerint. A támogatási kérelmek benyújtására 2016. szeptember 15.-2016. szeptember 30. között van lehetőség. A pályázatot a gesztor Önkormányzatnak, Bátaapáti Község Önkormányzatának kell benyújtani.

A pályázat lehetőséget biztosít az alábbi, kötelezően megvalósítandó tevékenységek, beszerzések finanszírozására, vissza nem térítendő támogatásként:

- eszközbeszerzés,

- működésfejlesztés és szabályozási keretek kialakítása,

- elektronikus ügyintézéshez kapcsolódó feltételek kialakítása,

- önkormányzati szakrendszerek adatminőségének javítása, migrációja,

- oktatásokon történő részvételhez kapcsolódó utazás,

- tesztelés, élesítés,

- projektmenedzsment,

- horizontális követelmények teljesítése (műszaki és szakmai elvárások),

- kötelező tájékoztatás, nyilvánosság

A támogatás maximális mértéke az összes elszámolható költség 100 %-a. A felhívás keretében - a település állandó lakosságszámától függően - igényelhető vissza nem térítendő támogatás összege Bátaapáti Község Önkormányzata esetében legfeljebb 6.000.000 Ft. A projekthez kapcsolódó egyes beszerzésekre és tevékenységekre elszámolható költségek maximális bruttó összegét az alábbi táblázat részletesen tartalmazza.

|  |
| --- |
| **ASP Önkormányzati támogatási jogosultsági modell** |
| **Csatlakoztatási feladatok** | **1. kategória** **(lakosság 3000 fő alatt) Elszámolható maximális bruttó összeg (Ft)** | **2. kategória (lakosság 3000-10000 fő között) Elszámolható maximális bruttó összeg (Ft)**  | **3. kategória (lakosság 10000 fő felett) Elszámolható maximális bruttó összeg (Ft)**  |
| Eszközök beszerzése  | 3 300 000 | 3 150 000 | 2 160 000 |
| Működésfejlesztés és szabályozási keretek kialakítása  | 780 000 | 840 000 | 1 800 000 |
| Önkormányzatok elektronikus ügyintézés | 0 | 770 000 | 1 440 000 |
| Önkormányzati szakrendszerek adatminőségének javítása, migrációja  | 1 320 000 | 1 540 000 | 2 610 000 |
| Oktatás | 180 000 | 210 000 | 270 000 |
| Tesztelés, élesítés  | 240 000 | 280 000 | 450 000 |
| Projekt menedzsment, közbeszerzés, kommunikáció  | 180 000 | 210 000 | 270 000 |
| ***Összesen önkormányzatonként /közös hivatalonként (felsőkorlát)*** | ***6 000 000 Ft*** | ***7 000 000 Ft*** | ***9 000 000 Ft*** |

A támogatási kérelem benyújtásához szükséges az önkormányzat Képviselő-testületének felhatalmazása.

Kérem a Tisztelt Képviselő-testületet, hogy az előterjesztést megtárgyalni és az abban foglaltak támogatása esetén az alábbi határozati javaslatot elfogadni szíveskedjen!

Mórágy, 2016. szeptember 9.

 Tisztelettel: Bakó Józsefné sk.

 jegyző

**Határozati javaslat:**

Mórágy Község Önkormányzat Képviselő-testülete annak érdekében, hogy az önkormányzat- a Magyarország helyi önkormányzatairól szóló 2011.évi CLXXXIX. törvény 114.§-ában, illetve az önkormányzati ASP rendszerről szóló 257/2016. (VIII.31.) Korm. rendeletében meghatározottak szerint – az önkormányzati ASP rendszerhez történő csatlakozási kötelezettségének eleget tehessen, felhatalmazza Bátaapáti Község polgármesterét, hogy a Bátaapáti Közös Önkormányzati Hivatalt alkotó önkormányzatok nevében a KÖFOP-1.2.1-VEKOP-16 azonosító jelű „csatlakoztatási konstrukció az önkormányzati ASP rendszer országos kiterjesztéséhez” című felhívás alapján a támogatási jogviszony létrejötte esetén a kedvezményezetti kötelezettségeket és jogokat gyakorolja Mórágy Község Önkormányzata, mint a Bátaapáti Közös Önkormányzati Hivatal tagja nevében és javára.